CELEX: 32014D0281
Language: el
Date: 2014-05-14 00:00:00
Title: 2014/281/ΕΕ: Εκτελεστική απόφαση της Επιτροπής, της 14ης Μαΐου 2014 , για τη χορήγηση ενωσιακής αναγνώρισης του Κροατικού Νηογνώμονα σύμφωνα με τον κανονισμό (ΕΚ) αριθ. 391/2009 του Ευρωπαϊκού Κοινοβουλίου και του Συμβουλίου σχετικά με κοινούς κανόνες και πρότυπα για τους οργανισμούς επιθεώρησης και ελέγχου πλοίων [κοινοποιηθείσα υπό τον αριθμό C(2014) 3014]  Κείμενο που παρουσιάζει ενδιαφέρον για τον ΕΟΧ

16.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 145/43
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 14ης Μαΐου 2014
   για τη χορήγηση ενωσιακής αναγνώρισης του Κροατικού Νηογνώμονα σύμφωνα με τον κανονισμό (ΕΚ) αριθ. 391/2009 του Ευρωπαϊκού Κοινοβουλίου και του Συμβουλίου σχετικά με κοινούς κανόνες και πρότυπα για τους οργανισμούς επιθεώρησης και ελέγχου πλοίων
   
      
         [κοινοποιηθείσα υπό τον αριθμό C(2014) 3014]
      
   
   (Κείμενο που παρουσιάζει ενδιαφέρον για τον ΕΟΧ)
   
      (2014/281/ΕΕ)
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 391/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με κοινούς κανόνες και πρότυπα για τους οργανισμούς επιθεώρησης και ελέγχου πλοίων (1), και ιδίως το άρθρο 4 παράγραφος 1,
   Έχοντας υπόψη τις επιστολές της 23ης Ιουλίου 2010 και της 25ης Φεβρουαρίου 2014, με τις οποίες οι κροατικές αρχές ζήτησαν από την Επιτροπή ενωσιακή αναγνώριση του Κροατικού Νηογνώμονα,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 3 παράγραφος 1 του κανονισμού (ΕΚ) αριθ. 391/2009, τα κράτη μέλη που επιθυμούν να χορηγήσουν εξουσιοδότηση σε οργανισμό ο οποίος δεν έχει ακόμη αναγνωρισθεί, υποβάλλουν αίτηση αναγνώρισης στην Επιτροπή.
            
         
               (2)
            
            
               Στις 23 Ιουλίου 2010, η Δημοκρατία της Κροατίας υπέβαλε πληροφορίες και αποδεικτικά στοιχεία σχετικά με τη συμμόρφωση του Κροατικού Νηογνώμονα προς τις απαιτήσεις του κανονισμού (ΕΚ) αριθ. 391/2009. Λαμβανομένου υπόψη ότι η διαδικασία αναγνώρισης μπορεί να διαρκέσει περισσότερο χρονικό διάστημα από τη διαδικασία της αίτησης και ότι, από την προσχώρηση και έως την ολοκλήρωση της διαδικασίας, η κροατική κυβέρνηση δεν έχει το δικαίωμα να αναθέτει θεσμοθετημένα καθήκοντα στον Κροατικό Νηογνώμονα, η Επιτροπή άρχισε τα προπαρασκευαστικά στάδια της αξιολόγησης του Κροατικού Νηογνώμονα πριν καταστεί η Κροατία κράτος μέλος της Ένωσης.
            
         
               (3)
            
            
               Στις 25 Φεβρουαρίου 2014, η Κροατία ζήτησε εκ νέου από την Επιτροπή τη χορήγηση ενωσιακής αναγνώρισης του Κροατικού Νηογνώμονα μετά την προσχώρηση της Κροατίας στην Ένωση.
            
         
               (4)
            
            
               Η Επιτροπή, με τη συνδρομή του Ευρωπαϊκού Οργανισμού για την Ασφάλεια στη Θάλασσα, επαλήθευσε ότι ο Κροατικός Νηογνώμονας πληροί τα ελάχιστα κριτήρια που ορίζονται στο παράρτημα I του κανονισμού (ΕΚ) αριθ. 391/2009.
            
         
               (5)
            
            
               Η αξιολόγηση βασίστηκε στην εξέταση της τεκμηρίωσης που είχαν υποβάλει οι κροατικές αρχές, καθώς και στα αποτελέσματα δύο επιθεωρήσεων των γραφείων του Κροατικού Νηογνώμονα που διενεργήθηκαν από εμπειρογνώμονες του Ευρωπαϊκού Οργανισμού για την Ασφάλεια στη Θάλασσα τον Οκτώβριο του 2011 και μιας επιθεώρησης που διενεργήθηκε τον Οκτώβριο του 2013 για να εξακριβωθεί η εφαρμογή των διορθωτικών μέτρων που έλαβε ο Κροατικός Νηογνώμονας για την αντιμετώπιση των ελλείψεων που εντόπισε η Επιτροπή κατά την αξιολόγηση.
            
         
               (6)
            
            
               Ο Κροατικός Νηογνώμονας εφάρμοσε κατάλληλα και επαρκή διορθωτικά μέτρα σε όλες τις περιπτώσεις στις οποίες είχαν εντοπιστεί ελλείψεις. Ο Κροατικός Νηογνώμονας συνεργάστηκε αποτελεσματικά κατά τη διαδικασία αξιολόγησης και απέδειξε την ικανότητά του να βελτιώσει την οργάνωση και τις διαδικασίες του με προορατικό τρόπο.
            
         
               (7)
            
            
               Η εφαρμογή ορισμένων διορθωτικών μέτρων βρίσκεται ακόμη σε εξέλιξη και θα αποτελέσει αντικείμενο παρακολούθησης, ιδίως το άνοιγμα υποκαταστήματος στη Σαγκάη της Κίνας. Αυτό, ωστόσο, δεν θέτει υπό αμφισβήτηση τη συνολική ποιότητα των συστημάτων και των μηχανισμών ελέγχου του οργανισμού.
            
         
               (8)
            
            
               Η Επιτροπή επαλήθευσε επίσης ότι ο Κροατικός Νηογνώμονας έχει δεσμευθεί να τηρήσει τις διατάξεις του άρθρου 8 παράγραφος 4 και των άρθρων 9, 10 και 11 του κανονισμού (ΕΚ) αριθ. 391/2009.
            
         
               (9)
            
            
               Οι επιδόσεις του Κροατικού Νηογνώμονα από πλευράς ασφάλειας και ρύπανσης, αν και ελαφρώς χαμηλότερες από τον μέσο όρο των επιδόσεων των άλλων αναγνωρισμένων οργανισμών της ΕΕ, είναι ικανοποιητικές. Ειδικότερα, παρουσιάζουν θετική τάση όσον αφορά τον έλεγχο των πλοίων από το κράτος του λιμένα στο πλαίσιο του μνημονίου συνεννόησης των Παρισίων, με μέσο ποσοστό απαγόρευσης απόπλου 0,51 % για την περίοδο 2010-2012, έναντι ποσοστού 0,89 % για την περίοδο 2009-2011 και 1,44 % για την περίοδο 2008-2010. Επίσης, ο Κροατικός Νηογνώμονας δεν κατέγραψε καμία απαγόρευση απόπλου «από αναγνωρισμένο οργανισμό» το 2010, το 2011 και το 2012 στο πλαίσιο του ελέγχου από το κράτος του λιμένα που ασκεί η Ακτοφυλακή των Ηνωμένων Πολιτειών.
            
         
               (10)
            
            
               Προκειμένου να εξασφαλιστεί ότι ο οργανισμός διατηρεί ανά πάσα στιγμή την ικανότητά του να λειτουργεί σύμφωνα με τις απαιτήσεις του κανονισμού (ΕΚ) αριθ. 391/2009 και δεδομένου του σχετικά μικρού μεγέθους του στόλου που είναι επί του παρόντος πιστοποιημένος από τον Κροατικό Νηογνώμονα, η Επιτροπή θεωρεί ότι κάθε ουσιαστική αύξηση των δραστηριοτήτων του οργανισμού πρέπει να συνοδεύεται από κατάλληλη αύξηση των τεχνικών και διαχειριστικών ικανοτήτων του, μεταξύ άλλων, εφόσον απαιτείται, και όσον αφορά την επέκταση του δικτύου των γραφείων του.
            
         
               (11)
            
            
               Η νομική οντότητα του Κροατικού Νηογνώμονα είναι εγκατεστημένη στο Σπλιτ της Κροατίας, ως δημόσιος οργανισμός δυνάμει του «Νόμου περί του Κροατικού Νηογνώμονα» της 20ής Σεπτεμβρίου 1996 (Εφημερίδα της κυβερνήσεως αριθ. 81/96) και του «Χάρτη για τον Κροατικό Νηογνώμονα» της 1ης Ιουνίου 1997. Φέρει την επωνυμία «Κροατικός Νηογνώμονας» («Hrvatski registar brodova»).
            
         
               (12)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ασφάλειας στη ναυτιλία και πρόληψης της ρύπανσης από τα πλοία, η οποία συστάθηκε βάσει του κανονισμού (ΕΚ) αριθ. 2099/2002 του Ευρωπαϊκού Κοινοβουλίου και του Συμβουλίου (2),
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ο «Κροατικός Νηογνώμονας» αναγνωρίζεται σύμφωνα με το άρθρο 4 παράγραφος 1 του κανονισμού (ΕΚ) αριθ. 391/2009.
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 14 Μαΐου 2014.
      
         
            Για την Επιτροπή
         
         Siim KALLAS
         
            Αντιπρόεδρος
         
      
   
   
      (1)  ΕΕ L 131 της 28.5.2009, σ. 11.
   
      (2)  Κανονισμός (ΕΚ) αριθ. 2099/2002 του Ευρωπαϊκού Κοινοβουλίου και του Συμβουλίου, της 5ης Νοεμβρίου 2002, για την επιτροπή ασφάλειας στη ναυτιλία και πρόληψης της ρύπανσης από τα πλοία (COSS) και για την τροποποίηση των κανονισμών για την ασφάλεια στη ναυτιλία και την πρόληψη της ρύπανσης από τα πλοία (ΕΕ L 324 της 29.11.2002, σ. 1).